पुष्कर से लीलासेवड़ी के बीच ढाई करोड़ की लागत से बनेगा गौरव पथ
पुष्कर। पुष्करएवं अजमेर रोड स्थित ग्राम लीलासेवड़ी के बीच ढाई करोड़ रुपए की लागत से करीब डेढ़ किलोमीटर लंबा गौरव पथ बनेगा। शनिवार को संसदीय सचिव सुरेश सिंह रावत इस गौरव पथ समेत पुष्कर में 3.25 करोड़ के विभिन्न सड़क निर्माण कार्यों का शिलान्यास करेंगे।
संसदीय सचिव रावत शनिवार की सुबह 10 बजे नगरीय निकाय गौरव पथ योजनांतर्गत पुष्कर के ब्रह्म द्वार से लीलासेवड़ी स्थित अनंता रिसोर्ट तक के गौरव पथ का शिलान्यास करेंगे। गौरव पथ निर्माण के लिये राज्य सरकार ने ढाई करोड़ का बजट मंजूर किया है। संसदीय सचिव आरआईडीएफ 22 के तहत पुष्कर देवनगर खोरी सड़क एवं नांद-रामपुरा सड़क के नवीनीकरण सुदृढ़ीकरण कार्य का श्रीगणेश करेंगे। इन दोनों सड़क कार्य के लिये 52.50 लाख रुपए स्वीकृत किए हैं। इसी प्रकार एनएच 89 से एनएच 60 अजमेर पुष्कर लिंक सड़क के नवीनीकरण सुदृढ़ीकरण कार्य का शिलान्यास किया जायेगा। इस लिंक रोड़ के कार्य के लिये 22.50 लाख रुपये मंजूर किये गये है। इसके अलावा संसदीय सचिव रावत पुष्कर में पशुधन आरोग्य चल इकाई के 19 लाख रुपए की लागत से निर्मित नए भवन का लोकार्पण करेंगे। इस अवसर पर पालिकाध्यक्ष कमल पाठक समेत अनेक जनप्रतिनिधि अधिकारी मौजूद रहेंगे।
hin_Deva hin_Deva hin_Deva